Gerrie reg vir staatskapers wat NVG nie vervolg | Netwerk24
Deur Marita Herselman 15 Maart 2019 14:18
Só sê adv. Gerrie Nel, hoof van AfriForum se private vervolgingseenheid, wat Donderdagaand in die botaniese tuine in Bloemfontein 'n praatjie gelewer het.
"Ons sal na elke saak kyk wat hulle besluit om nie te vervolg nie en as dit meriete het, sal ons dit aanvat.
"As hulle besluit omdat hulle bang is vir wie ook al, of hulle skuld gunste . . . ons skuld niemand gunste nie."
Op die vraag of dié eenheid beoog om Ace Magashule, oudpremier van die Vrystaat en nou die sekretaris-generaal van die ANC, aan te vat, sê Nel dit is nog te vroeg om te sê.
"Die polisie is nog besig met 'n ondersoek."
Adv. Gerrie Nel, hoof van AfriForum se private vervolgingseenheid. Foto: Marita Herselman
Hierdie private vervolgingseenheid, wat in Maart 2017 begin is, word eers by 'n saak betrokke nadat die NVG besluit het om nie die klagte in die hof te toets nie.
Die eenheid sê dan vir die NVG waarom die saak meriete vir vervolging het, waarna die NVG dit kan heroorweeg om self te vervolg. Indien hy dan nie vervolg nie, word 'n sertifikaat uitgereik wat dit bevestig. Die private vervolgingseenheid kan dan eers aankla.
Nel sê dit is ook 'n oorwinning vir die eenheid wanneer die NVG wel besluit om 'n saak self te vervolg waarin hulle belanggestel het, omdat sewe mense nie die kapasiteit het om al die sake aan te vat nie. Die NVG het honderde aanklaers, sê hy.
Nel sê hy hoop die konsep van private vervolging word bekend en dat dit nog lank nadat hy nie meer hier is nie, sal voortbestaan.
"Sodat wanneer die regering nie daarin slaag om te vervolg nie – want mense word teen vervolging beskerm – daar altyd 'n private aanklaer sal wees om te verseker dat daar gelykheid voor die gereg is."
Nel wil hiermee uitgesoekte vervolging bekamp, waar sekere mense vervolg word en ander nie, of mense sonder rede vervolg word.
Hy sê selfs al vervul private vervolging op die lange duur 'n rol van " 'n tipe ombudsman" wat verseker die NVG vervolg die sake waarteen eers besluit is, het hulle hul doel bereik.